**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: Izmene parlamentarnih poslovnika u vezi sa procesom pregovora sa Evropskom unijom**

**Datum: 16.10.2013.**

**Br.: Z-14/13**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs*.**](mailto:istrazivanja@parlament.rs) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[Mađarska 2](#_Toc370739496)

[Makedonija 3](#_Toc370739497)

[Hrvatska 5](#_Toc370739498)

[Slovenija 7](#_Toc370739499)

[Crna Gora 9](#_Toc370739500)

***Izmene parlamentarnih poslovnika u vezi sa procesom pregovora sa Evropskom unijom***

# Mađarska

Pregovarački proces između Mađarske i Evropske unije zvanično je počeo 1998. Godine, mada je njihova saradnja započela mnogo pre toga. Vlada je bila ta koja je odredila glavne ciljeve i donela plan aktivnosti koji je odobrio Parlament. O realizaciji tog plana Vlada je redovno obaveštavala Parlament. Pre stupanja Mađarske u članstvo EU, nije postojao poseban zakon koji bi regulisao odnos Parlamenta i Vlade. Ustavom i Poslovnikom bile su jasno definisane nadležnosti radnih tela a najznačajniju ulogu u procesu pridruživanja imao je Odbor za evropske integracije.[[1]](#footnote-1) Tokom procesa pridruživanja, javila se potreba da stalni odbori obrazuju pododbore za integracije koji su kontrolisali usklađenost predloga zakona sa pravnim tekovinama Evropske unije.

U toku procesa pridruživanja, mađarski Parlament je 1992. godine osnovao posebno telo, Odbor za pitanja Evropske zajednice, koji je bio zadužen za saradnju sa Evropskim parlamentom i koji je dobio poseban status. Dve godine kasnije,1994. godine, kao stalno radno telo, osnovan je Odbor za evropske integracije koji je bio nadležan za:

- praćenje procesa pridruživanja;

- razmatranje poglavlja u toku pravne provere usklađenosti zakona i propisa sa *acquis communautaire (screening)* i pregovaračkih pozicija;

- obavljanje razgovore s ambasadorima pre odlaska na njihovu diplomatsku dužnost u zemlje EU;

- razmatranje Izveštaja Vlade o napretku, odnosno praćenje ispunjavanja obaveza preuzetih Evropskim sporazumom (rađeno na osnovu parlamentarne Rezolucije koju je predložio Odbor 1993. godine)[[2]](#footnote-2);

- razmatranje dela predloga zakona o budžeta i to onoga koji se odnosio na proces integracija;

- iniciranje rasprave u Parlamentu o procesu pristupanja (1995. i 1999. godine),

- održavanje bilateralnih kontakta sa odborima drugih parlamenata, kako država članica EU tako i sa zemljama koji su bile u procesu pridruživanja.

Za vreme pristupanja, Parlament je samo nadgledao aktivnosti Vlade i pokušavao da upozna poslanike sa procesom pristupanja EU, tako što je formirao profesionalni tim i zauzimao opšti stav o pregovorima. Generalno, u toku procesa pristupnih pregovora, Parlament je razmatrao aktivnosti Vlade, a poslanici su mogli da izraze svoje mišljenje vezano za proces, ali ono nije bilo obavezujuće. Od 1999. godine postojala je redovna procedura da se jednom godišnje, na plenarnoj sednici, raspravlja o temama vezanim za Evropsku uniju. Tada se, na primer, raspravljalo o Izveštaju o napretku ili o napretku procesa pregovora. Raspravu je otvarao ministar inostranih poslova, a zaključivao je predsednik Vlade jer je proces pristupanja vođen sa snažnom ulogom izvršne vlasti. Mađarska Vlada je definisala glavne ciljeve i plan priprema za pregovore a 2000. godine, Zajedničkom izjavom parlamentarnih političkih stranaka, promoviše se proces pravne harmonizacije u Parlamentu, kako bi Mađarska mogla da ispuni sve obaveze u procesu pristupanja.

# Makedonija

Makedonija nije dobila datum za početak pregovora sa Evropskom unijom, i još uvek nije u potpunosti organizovala pregovaračke strukture, te time ni jasno odredila ulogu Parlamenta u tom procesu. Ipak, od početka procesa pridruživanja Parlament je u nekoliko navrata izmenio poslovničke odredbe, između ostalog, i u vezi sa procesom evropskih integracija 2008, 2010 i 2013. godine[[3]](#footnote-3).

U članu 135. koji govori o sadržini predloga zakona stav 3 glasi: U preambuli (uvodu) može sadržati i: pregled regulative u drugim pravnim sistemima i stepen usklađenosti zakona sa pravom Evropske unije, pregled zakona koji treba da budu izmenjeni ili dopunjeni usvajanjem ovog zakona, kao i podzakonske akte za njegovu implementaciju, druge posledice koje proizilaze iz ovog predloga. U stavu 4 istog člana navodi se da kada predlog zakona sadrži odredbe koje se usklađuju sa pravnim aktima EU uvodni deo treba da sadrži podatke o originalnom tekstu akta EU, sa punim imenom, brojem i datumom. U stavu 5 postoji obaveza podnošenja Izjave o usklađenosti uz predlog zakona, kao i potpis nadležnog ministra i jasna naznaka pravnog akta EU sa kojim je izvršeno usklađivanje.

Takođe, Poslovnikom je u članu 170. predviđena skraćena procedura za usvajanje zakona, koja može biti predložena od strane predlagača u tri slučaja: kada predlog nije kompleksan ili obiman, u slučaju prekida važenja pojedinih odredbi ili zakona, kao i manje kompleksno ili obimno usklađivanje sa pravom Evropske unije u određenom predlogu zakona. Izmenama Poslovnika iz 2010. godine predviđeno je da za ovakve predloge zakona nema načelne rasprave, a kako je i bilo u prethodnim odredbama Poslovnika zadržana je odredba da se drugo i treće čitanje održavaju na istoj sednici. U ovom slučaju drugo čitanje počinje raspravom o predlogu zakona u skladu sa odredbama Poslovnika o drugom čitanju, amandmani se podnose na sednici do početka trećeg čitanja.

Radna tela Parlamenta Makedonije formiraju se odlukom plenuma, prema članovima 117. i 118. Poslovnika. Odbor za evropske poslove ima 12 članova i zamenika članova. Odbor razmatra pitanja u vezi sa: implementacijom Nacionalne strategije za integraciju Republike Makedonije u Evropsku uniju i redovno izveštava Skupštinu, prati i ispunjava obaveze proizašle iz Sporazuma između Republike Makedonije i Evropske unije i implementaciju programa i drugih akata institucija Evropske unije, uključujući i programe finansijske pomoći, prati i olakšava proces usklađivanja zakonodavstva, predlaže mere za promociju i ubrzanje procedura usklađivanja, daje mišljenja i predloge za aktivnosti radnih tela Skupštine i usmerava njihovu pažnju na pitanja u vezi sa procesom pristupanja Evropskoj uniji. Takođe, Odbor prati aktivnosti Vlade i državne administracije u cilju pristupanja EU i daje preporuke i mišljenja, analizira posledice pristupanja EU i izveštava o tome, u redovnim intervalima izveštava Skupštinu o pitanjima u vezi sa Evropskom unijom, uključujući sakupljanje podataka, relevantnih dokumenata, literature i predlaže i realizuje aktivnosti sa ciljem informisanja javnosti o procesu evropskih integracija. Takođe, Odbor sarađuje sa relevantnim telima u državama u ovom procesu.

U dokumentu ''Institucionalna platforma i principi za vođenje pregovora sa Evropskom unijom'', koji je Vlada usvojila 2007. godine, preporučuje se angažovanje Parlamenta, odnosno nadležnog odbora, u procesu usvajanja pregovaračkih pozicija, pre njihovog usvajanja na Vladi. S obzirom da se uz predloge zakona dostavlja Izjava o usklađenosti, kao i Tabela o usklađenosti, kolege iz makedonskog Parlamenta smatraju da nadležni odbori jesu u mogućnosti da imaju detaljan uvid u usklađivanje zakonodavstva sa pravnim tekovinama Evropske unije, što je u najtešnjoj vezi sa samim procesom pregovora o pristupanju. Oni su mišljenja da po početku razmatranja i usvajanja pregovaračkih pozicija Odbor za evropske integracije može pozivati na svoje sednice, ne samo predstavnike Vlade, već i predstavnike svih nadležnih ministarstava po pregovaračkim poglavljima i predstavnike nadležnih parlamentarnih odbora i time vršiti značajnu političku i parlamentarnu kontrolu nad ovim procesom.

Makedonski Parlament ima još jedno posebno telo sa nadležnostima u vezi sa procesom evropskih integracija, Nacionalni savet za evropske integracije, ustanovljen 19. novembra 2007. godine, Odlukom Parlamenta. Ovo telo je polu-parlamentarnog karaktera, a čine ga 15 članova i 9 zamenika članova. Članstvo u ovom telu ima 9 narodnih poslanika - članova i 9 narodnih poslanika - zamenika članova, zamenik predsednika Vlade zadužen za evropske integracije, predstavnik Kabineta Predsednika Republike, predstavnik Kabineta Premijera, i predstavnici makedonske Akademije nauka i umetnosti, Zajednice gradova i opština i Udruženja novinara. Šest članova Nacionalnog saveta za evropske integracije koji nisu narodni poslanici učestvuju u radu ovog tela, bez prava glasa. Iz redova narodnih poslanika biraju se Predsednik i zamenik Predsednika. Predsednik iz opozicione stranke u Parlamentu, a zamenik iz stranke vladajuće koalicije i po tri člana i zamenika člana iz opozicionih stranaka u Parlamentu i stranaka vladajuće koalicije. Članovi i zamenici članova su po službenoj dužnosti predsednik Odbora za evropske integracije i zamenik predsednika, predsednik Odbora za spoljne poslove i zamenik predsednika, kopredsedavajući Zajedničkog parlamentarnog odbora Makedonije i Evropske unije i jedan od zamenika kopredsedavajućeg.

Nacionalni savet je usvojio Poslovnik 25. oktobra 2011. godine i njime regulisao rad, prava i obaveze članova, javnost rada, kao i stručnu i administrativnu podršku radu ovog tela. Ovo telo takođe ima u nadležnosti nadzor nad procesom usklađivanja zakonodavstva, procesom pridruživanja, kao i procesom pregovora o pristupanju Evropskoj uniji.

***Napomena****: Teoretičari su mišljenja da se nadležnosti ovog tela u velikoj meri preklapaju sa nadležnostima Odbora za evropske integracije, kao i Zajedničkog parlamentarnog odbora nacionalnog parlamenta i Evropske unije[[4]](#footnote-4). Ovakvo telo postojalo je i u hrvatskom Saboru, dok je Skupštine Crne Gore usvojila Odluku o formiranju takvog tela 2008. godine, ali je odluku stavila van snage Odlukom o izmenama i dopunama Poslovnika iz 2012. godine[[5]](#footnote-5).*

# Hrvatska

Nadležnosti Hrvatskog sabora u procesu pristupanja Hrvatske Evropskoj uniji normativno su određene i institucionalno sprovedene i usmerene na pravnu i političku kontrolu procesa pridruživanja. Glavni zadatak Sabora u pretpristupnom procesu bilo je usklađivanje zakonodavstva Republike Hrvatske s pravnim tekovinama EU koje se vršilo na osnovu plana usklađivanja zakonodavstva koji je Sabor donosio za tekuću godinu a u skladu sa Programom Vlade za preuzimanje i sprovođenje pravnih tekovina EU.

Parlamentarni nadzor nad aktivnostima Vlade utvrđen je Ustavom Republike Hrvatske i Poslovnikom Hrvatskoga sabora, dok je sam proces pristupanja Hrvatske uređen drugim relevantnim dokumentima kao što su: Rezolucija o pristupanju Republike Hrvatske Evropskoj uniji (2002.); Izjava hrvatskih parlamentarnih stranaka o početku pregovora Republike Hrvatske i Evropske unije (2004.); Deklaracija o osnovnim načelima pregovora za punopravno članstvo Republike Hrvatske u Evropskoj uniji (2005.); Rezolucija o strategijskim odrednicama pregovora Republike Hrvatske s Evropskom unijom (2005.); Izjava Hrvatskoga sabora i Vlade Republike Hrvatske o zajedničkom delovanju u procesu pregovora za članstvo u Evropskoj uniji (2005.).[[6]](#footnote-6)

Takođe, Sabor je svake godine raspravljao o vladinom godišnjem programu za pristupanje EU, odnosno, programu za preuzimanje i sprovođenje pravnih tekovina i usvajao plan usklađivanja hrvatskog zakonodavstva s pravnim tekovinama EU i to: Izveštaj o napretku pregovora – Vlada i šef državne delegacije podnose izveštaje o napretku pregovora, najmanje dva puta godišnje, po završetku svakog šestomesečnog predsedavanja Unijom; Izveštaj o upotrebi pretpristupne pomoći – Vlada podnosi izveštaje o upotrebi pretpristupne pomoći, dva puta godišnje.

Procedura usklađivanja hrvatskog zakonodavstva sa pravnim tekovinama EU, normativno je precizirana 2001. godine, izmenama i dopunama Poslovnika (čl. 131-161)[[7]](#footnote-7). Na osnovu toga, napravljena je razlika između zakonodavstva koje se usklađuje i onoga koje se ne usklađuje tako što ovo prvo sadrži oznaku „P.Z.E“. Usklađeni predlozi zakona pri ulasku u parlamentarnu proceduru dobijali su posebnu oznaku P.Z.E. i po pravilu su se donosili po hitnom postupku. Svaki takav predlog morao je sadržavati i popunjene instrumente usklađenosti – izjavu o usklađenosti predloga akta i uporedni prikaz podudaranja odredbi akta.

Izmenom člana 161. predviđeno je da se ovi zakoni donose po hitnom postupku ako to zahteva predlagač, osim ako nadležno radno telo (Odbor za Ustav, Poslovnik i politički sistem ili Odbor za zakonodavstvo) ne predloži da se predlog zakona razmatra tokom prvog čitanja, zbog neusaglašenosti sa Ustavom ili pravnim sistemom. Poslovnik nije propisao obavezu glasanja o predlogu za hitni postupak prilikom usvajanja „evropskih“ predloga zakona za razliku od ostalih akata.

U procesu pristupanja Evropskoj uniji, Hrvatski sabor je učestvovao preko svojih radnih tela. Praćenje usklađivanja pravnog sistema u odnosu na pravne tekovine EU bilo je u nadležnosti Odbora za evropske integracije koji je osnovan 2000. godine. Odbor je raspravljao o predlozima zakona koji su nosili oznaku P.Z.E. i razmatrao je priloženu izjavu o usklađenosti i uporedni prikaz pojedinog zakonskog predloga kako bi utvrdio da li je i u kojoj meri, pojedini zakonski predlog usklađen s pravnim tekovinama EU. Nakon toga, Odbor je podnosio Saboru izveštaj koji je sadržavao ocenu usklađenosti. Osim ovoga, Odbor je bio zadužen i za praćenje izvršavanja prava i obaveza Hrvatske proisteklih iz međunarodnih ugovora (Savet Evrope), programa pomoći i saradnje Evropske unije kao i za razvijanje saradnje sa drugim relevantnim subjektima. Sabor je, takođe, imao i Odbor za regionalni razvoj i fondove Evropske unije u čijem je delokrugu, između ostalog, bilo i praćenje politike i korišćenja sredstava iz fondova EU.

Političku kontrolu procesa pregovora o pristupanju sprovodio je Nacionalni odbor u čijoj nadležnosti je bilo praćenje pregovora o pristupanju Hrvatske EU.[[8]](#footnote-8) Nacionalni odbor je delovao kao posebno telo Sabora od 2005. do 2011. godine a članovi su bili predstavnici svih parlamentarnih stranaka i odluke su se donosile konsenzusom. Odbor je imao i svojevrsnu ulogu foruma za konsultacije i raspravu između parlamentarnih stranaka i Vlade. Za to vreme, učesnici u procesu pregovora imali su i određene obaveza prema Odboru. Tako je šef delegacije za pregovore o pristupanju podnosio redovne izveštaje o pregovorima, najmanje jednom u tri meseca. Premijer, predsednik i potpredsednici Sabora, šef delegacije i glavni pregovarač i šef pregovaračke grupe učestvovali su u radu ovog odbora, u okviru diskusije o pojedinim oblastima. Hrvatski sabor se zalagao za transparentno vođenja pregovora o pristupanju, kao i za svoje aktivno učešće u raspravi o svim pitanjima koja su se javila tokom ovog procesa.

# Slovenija

U Sloveniji je Parlament imao izuzetno aktivnu ulogu u procesu pregovora o pristupanju Evropskoj uniji. To se pre svega ogledalo kroz dva glavna zadatka: usklađivanje zakonodavstva sa pravnim tekovinama Evropske unije i potvrdu predloga pregovaračkih platformi/pozicija Slovenije u pregovorima o pristupanju sa Evropskom unijom. Naime, Parlament je učestvovao u izradi pozicija kada su u pitanju pre svega oblasti i teme u njegovoj nadležnosti, u skladu sa Ustavom i zakonom. Parlament je raspravljao o nacrtu pregovaračkih pozicija u okviru rokova predviđenih od strane institucija Evropske unije. Dodatno, najmanje jednom godišnje raspravljalo se o stanju u Evropskoj uniji i položaju Slovenije u pregovorima i budućem članstvu.

Parlament je 1999. godine usvojio poseban radni kalendar sa datumima rezervisanim za rasprave o evropskim zakonima. Do 2000. godine većina zakona je usvojena po skraćenom ili hitnom postupku, a 2002. godine usvojen je novi Poslovnik sa ciljem da se racionalizuje i skrati zakonodavna procedura na sledeći način: prvo čitanje počinje kada se predlog zakona uputi poslanicima; u skraćenoj i hitnoj proceduri, drugo i treće čitanje održavaju se na istoj sednici.

U Parlamentu Slovenije radna tela koja su značajno učestvovala u procesu pregovora o pristupanju su: Odbor za međunarodne odnose/spoljnu politiku, Specijalizovani Odbor za evropska pitanja/poslove i drugi resorni/nadležni odbori u okviru svog delokruga rada.

Odbor za međunarodne odnose, potom za spoljnu politiku, i pre početka pregovora o članstvu u Evropskoj uniji imao je aktivnu ulogu u procesu pridruživanja (npr. Obrada relevantnih dokumenata, održavanje javnih rasprava...). U vreme pregovora o pristupanju Odbor je raspravljao o predlozima pregovaračkih pozicija, prethodno razmatranih od strane nadležnih/matičnih odbora. Ovaj Odbor je potvrđivao predloge pregovaračkih pozicija na sednicama kojima su uobičajeno prisustvovali ministar za poslove Evropske unije, Kancelarija Vlade za Evropske poslove, resorno ministarstvo, šef pregovaračkog tima i često šira javnost. Odbor je takođe raspravljao o izveštajima o napretku Slovenije u procesu pridruživanja Evropskoj uniji i prioritetima predsedavanja svake zemlje u Savetu Evropske unije.

Specijalizovano radno telo, Odbor za Evropska pitanja/poslove formirano je 1996. godine sa osnovnim ciljem usklađivanja zakonodavstva, nadzora i koordinacije procesa evropskih integracija, saradnje sa institucijama, praćenja korišćenja fondova EU. Ovaj Odbor imao je u toku procesa pregovora o pristupanju niz specifičnih nadležnosti, a važio je za "koordinatora" za poslove u vezi sa Evropskom unijom u Parlamentu. Ovaj Odbor razmatra opšta pitanja koja se tiču evropskih integracija i dokumente Evropske komisije; koordinira rad radnih tela odgovornih za evropske integracije; daje mišljenja, preporuke i usmerava pažnju na neka pitanja od značaja; analizira posledice pristupanja Slovenije Evropskoj uniji - izrađuje izveštaje; organizuje prezentacije javnog mnjenja o pojedinim pitanjima vezanim za evropske integracije; razmatra program pristupanja Slovenije Evropskoj uniji i nadgleda sprovođenje; sarađuje sa institucijama u Sloveniji, sa institucijama Evropske unije i drugim zemljama po pitanju evropskih integracija; organizuje i koordinira podršku ponuđenu Sloveniji za proces pristupanja Evropskoj uniji; nadgleda proces usklađivanja slovenačkog zakonodavstva sa pravnim tekovinama EU; vrši druge poslove u vezi sa procesom pristupanja Evropskoj uniji.

Prema navodima kolega iz slovenačkog Parlamenta, na samom početku procesa postojala je ambicija da će ovaj Odbor u potpunosti ocenjivati usklađenost predloga zakona sa pravnim tekovinama EU, međutim veoma brzo je uočen nedostatak ljudskih resursa, kao i nemogućnost praćenja dinamike rada Vlade. Iz tog razloga Odbor je u samom procesu vršio kontrolu usklađenosti samo predloga zakona u oblastima od najvećeg značaja i opšteg interesa. Odbor je vodio evidenciju o propisima Evropske unije koji su (nisu) preneti u nacionalno zakonodavstvo. Druga radna tela nadležna za specifične oblasti, tj. u okviru svog delokruga rada, razmatrala su predloge pregovaračkih pozicija, pri čemu su usvajali zaključke, ponekad predlagali izmene, kao i usklađivanje predloga zakona sa pravnim tekovinama EU.

# Crna Gora

Evropska komisija je u novembru 2010. godine objavila pozitivno Mišljenje o zahtevu Crne Gore za članstvo u Evropskoj uniji, što je rezultiralo odlukom Evropskog saveta o dodeli statusa kandidata Crnoj Gori u decembru iste godine. Nakon odluke Evropskog saveta, Crna Gora je uspostavljala strukture za pregovore, s ciljem formiranja tela neophodnih za vođenje pregovora na nacionalnom nivou. Savet (ministara) za opšte poslove je 26. maja 2012. godine doneo odluku o otvaranju pregovora, što je potvrđeno 29. juna na sastanku Evropskog saveta, čime je počela nova faza u procesu integracije Crne Gore u Evropsku uniju.

Struktura za pregovore o pristupanju Crne Gore Evropskoj uniji uspostavljena je Odlukom Vlade Crne Gore od 2. februara 2012. godine.[[9]](#footnote-9) U tom smislu, Vlada je već 8. marta 2012. donela odluke o obrazovanju radnih grupa za pripremu pregovora o pristupanju Crne Gore Evropskoj uniji za poglavlja 23. i 24, budući da je planirano da u skladu sa novim pristupom Evropske komisije, Crna Gora pregovore o pristupanju započne tim poglavljima. Odlukom o uspostavljanju strukture za pregovore o pristupanju Crne Gore Evropskoj uniji, u članu 3. stav 2. predviđeno je da Kolegijum za pregovore razmatra predloge pregovaračkih pozicija i nakon sprovedene procedure u nadležnom radnom telu Skupštine Crne Gore, dostavlja ih Vladi na usvajanje.

S obzirom na novu aktivnu ulogu i izazove koji proizlaze iz procesa pregovora i potrebu za kvalitetnim odgovorom na njih, kao i jačanjem nadzorne uloge, Skupština Crne Gore je u maju 2012. godine usvojila Odluku o izmenama i dopunama Poslovnika Skupštine Crne Gore.[[10]](#footnote-10) Odlukom je, između ostalog, predviđena podela pojedinih odbora, tako da je dotadašnji Odbor za međunarodne odnose i evropske integracije podeljen na Odbor za međunarodne odnose i dijasporu i Odbor za evropske integracije.

Odbor za evropske integracije ima sledeće nadležnosti:

- praćenje pregovora o pristupanju Crne Gore Evropskoj uniji,

- nadgledanje i ocena toka pregovora i davanje mišljenja i smernica, u ime Skupštine Crne Gore, o pripremljenim pregovaračkim pozicijama,

- razmatranje informacija o pregovaračkom procesu i

- razmatranje i davanje mišljenja o svim pitanjima koja se otvaraju tokom pregovora,

- razmatranje i ocena delovanja pregovaračkog tima.

Prema Planu rada Odbora za evropske integracije za 2013. godinu, članovi Odbora će biti informisani o pravnoj tekovini Evropske unije za određene oblasti, stepenu usklađenosti nacionalnih propisa sa evropskim zakonodavstvom, pregovaračkim pozicijama, kao i o akcionim planovima za sprovođenje reformi neophodnih za ispunjavanje uslova za otvaranje ili zatvaranje pregovaračkih poglavlja kroz redovnu komunikaciju sa pregovaračkim timom Crne Gore, rukovodiocima radnih grupa za pojedina poglavlja i predstavnicima Delegacije Evropske unije u Podgorici.

Osim toga, izmenama Poslovnika proširena su ovlašćenja matičnih odbora, u smislu da su odbori, u okviru svog delokruga, nadležni da prate i ocenjuju usklađenost predloga zakona sa pravnim tekovinama Evropske unije, kao i da na osnovu izveštaja Vlade prate i ocenjuju sprovođenje usvojenih zakona. Uspostavljanjem posebnog Odbora za evropske integracije i proširenjem nadležnosti matičnih odbora na praćenje usklađivanja crnogorskih zakona sa pravnim tekovinama EU postavljena je osnova za pojačan i sistematski nadzor nad procesom pristupanja Evropskoj uniji. U tom smislu su u Akcionom planu za jačanje zakonodavne i kontrolne uloge Skupštine Crne Gore u 2013. godini[[11]](#footnote-11) predviđene aktivnosti koje se odnose na ulogu Odbora za evropske integracije, kao i saradnju ovog odbora sa matičnim odborima, u cilju donošenja što kvalitetnijeg zakonodavstva i uspešnijeg toka pregovora o pristupanju. Aktivnosti obuhvataju:

- razmatranje nacrta pregovaračkih pozicija po poglavljima na sednicama Odbora za evropske integracije i davanje mišljenja i sugestija, kao i, po potrebi, održavanje sednica radi dobijanja informacija o pripremi pregovaračkih pozicija od pregovaračkih struktura Vlade; Odbor će definisati model učešća članova matičnih odbora na ovim sednicama;

- Odbor za evropske integracije će, najmanje jednom u tri meseca, organizovati sednice na kojima će razmatrati napredak u pristupnim pregovorima u svakom pregovaračkom poglavlju za koje su pregovori započeti, na koje će, po potrebi, pozivati zainteresovane članove matičnih odbora;

- Odbor za evropske integracije, u saradnji sa matičnim odborima, organizovaće tematske forume po pojedinim pregovaračkim poglavljima, u obliku javnih tribina, okruglih stolova, itd. na kojima bi stručna i druga zainteresovana javnost imala priliku da iznese mišljenja i sugestije pre utvrđivanja pregovaračke pozicije i razmatranja od strane Odbora;

- Odbor za evropske integracije će redovno razmatrati izveštaje o realizaciji obaveza iz SSP i kvartalne izveštaje o ukupnim aktivnostima u okviru procesa stabilizacije i pridruživanja, koje dostavlja Ministarstvo spoljnih poslova i evropskih integracija.

U skladu sa novim pristupom Evropske komisije u vezi sa pregovorima o pristupanju Crne Gore Evropskoj uniji, u fazi tzv. skrininga učestvuje i Služba Skupštine Crne Gore. Vlada Crne Gore je do kraja aprila 2013. godina formirala 33 radne grupe za pripremu pregovora, u kojima, u svojstvu članova, učestvuju zaposleni u Službi Skupštine. Na ovaj način, zaposleni u Službi imaju mogućnost da steknu detaljan uvid u pravo Evropske unije, po pregovaračkim poglavljima, sa kojim treba uskladiti nacionalno zakonodavstvo, uključujući i informacije o novim propisima Evropske unije. Takođe, imaju kompletan pregled sadašnjeg stepena usklađenosti zakonodavstva Crne Gore sa primarnim i sekundarnim pravom Evropske unije. Ovo predstavlja prvi primer da služba parlamenta jedne zemlje kandidata učestvuje u analitičkom pregledu i oceni usklađenosti zakonodavstva Crne Gore sa pravnom tekovinom Evropske unije, kao i u izradi predloga pregovaračkih pozicija, uz podršku organa državne uprave i drugih organa i institucija.

Istraživanje uradile:

Katarina Ristić

samostalni savetnik - istraživač

Milana Šteković

viši savetnik - istraživač

1. Internet: <http://www.parlament.hu/internet/plsql/ogy_biz.keret_frissit?p_szerv=&p_ckl=39&p_biz=A340&p_fomenu=31&p_almenu=10&p_rec=&p_nyelv=EN> [↑](#footnote-ref-1)
2. Evropski sporazum je poseban sporazum o pridruživanju, koji je Evropska unija potpisala sa državama srednje i istočne Evrope. U slučaju zemalja zapadnog Balkana, to je Sporazum o stabilizaciji i pridruživanju. [↑](#footnote-ref-2)
3. Konsolidovani tekst Poslovnika na engleskom jeziku dostupan je na internet adresi: <http://www.sobranie.mk/en/default-en.asp?ItemID=AE562805D9AC7241B9BFA53BABA6646F> [↑](#footnote-ref-3)
4. Videti šire na internet stranici:: <http://pasos.org/wp-content/uploads/2013/04/parliamentary_challenges_-_english-final.pdf> [↑](#footnote-ref-4)
5. Poslovnik Skupštine Crne Gore: <http://www.skupstina.me/images/documents/rules-of-procedure.pdf> [↑](#footnote-ref-5)
6. Internet stranica Hrvatskog sabora: <http://www.sabor.hr/Default.aspx?sec=1207>; [↑](#footnote-ref-6)
7. Izmene Poslovnika u tom smislu nisu vidljive u važećem Poslovniku, na internet stranici Sabora:: <http://www.sabor.hr/Default.aspx?sec=508>, ali jesu u prečišćenom tekstu Poslovnika na internet stranici: [http://www.uzuvrh.hr/userfiles/file/poslovnikHS redakcijski\_procisceni\_tekst\_2012%20%281%29.pdf](http://www.uzuvrh.hr/userfiles/file/poslovnikHS%20redakcijski_procisceni_tekst_2012%20%281%29.pdf), koji ne obuhvata poslednje izmene i dopune Poslovnika iz 2013. godine. [↑](#footnote-ref-7)
8. Internet stranica Hrvatskog sabora: <http://www.sabor.hr/Default.aspx?art=20382&sec=2397> [↑](#footnote-ref-8)
9. Odluka o uspostavljanju strukture za pregovore o pristupanju Crne Gore Evropskoj uniji, „Službeni list CG” br. 9/12

   <http://www.mip.gov.me/en/images/stories/EI_download/Odluka_o_uspostavljanju_strukture_za_pregovore_o_pristupanju_Crne_Gore_Evropskoj_Uniji.pdf>; [↑](#footnote-ref-9)
10. Odluka o izmenama i dopunama Poslovnika Skupštine Crne Gore, „Službeni list CG“, br. 25/12 <http://www.skupstina.me/cms/site_data/DOC24/868/868.PDF>; [↑](#footnote-ref-10)
11. Akcioni plan za jačanje zakonodavne i kontrolne uloge Skupštine Crne Gore u 2013. godini, mart 2013. <http://www.skupstina.me/cms/site_data/Akcioni_plan_2013%20god.pdf>; [↑](#footnote-ref-11)